ועדת הפנים והגנת הסביבה, כנסת 20, פרוטוקול מספר 783, 2018-12-26 10:00

יואב קיש: אני פותח את ישיבת ועדת הפנים והגנת הסביבה בנושא:

יואב קיש: הצעת חוק למניעת מפגעים סביבתיים (תיקון מס' 10), פ/4594/20 כ/815.

יואב קיש: שלום ליוזמים, חברת הכנסת טלי פלוסקוב וחבר הכנסת דב חנין וחברת הכנסת נורית קורן, שלא הצליחה עדין להגיע.

טלי פלוסקוב: היא מתנצלת כי היא בפקק בכביש 6.

יואב קיש: אנחנו בקריאה שנייה ושלישית.

יואב קיש: אנחנו נתחיל בהקראה כדי שלא נתעכב ולאחר מכן נמשיך.

יואב קיש: בבקשה, היועצת המשפטית בבקשה להקריא.

לירון אדלר: יש כמה שינוים מהנוסח – אתה רוצה שאני אקריא ואחר כך נסביר?

יואב קיש: תסבירי ואז תקריאי.

לירון אדלר: יש כמה שינויים מההצעה מהקריאה הראשונה.

לירון אדלר: השינוי הראשון הוא בעקבות הישיבות של ועדת המשנה של חברת הכנסת יעל גרמן, בנושא של הבערת פסולת ובעקבות התיקון שתוקן בחופש שמירת הניקיון, שהבערת פסולת הוא עבירה, הכנסנו גם לכאן שהבערת פסולת - נותנים פה עוד כלי כדי לנסות להתמודד עם הנושא של הבערת פסולת, שאפשר יהיה לתבוע בתביעה אזרחית לפי החוק הזה גם את הנושא של הבערת פסולת.

לירון אדלר: זה התיקון הראשון.

לירון אדלר: התיקון השני הוא בעקבות הדיון השני שהיה פה בוועדה לגבי הגנה על יערות.

לירון אדלר: הוספנו שגם פגיעה באזור שמור ליער וגם פגיעה באילן או בעץ בוגר – הם יהיו מפגעים שאפשר לתבוע לפי החוק.

לירון אדלר: התיקון השלישי – המשרד להגנת הסביבה העיר שכל הנושא של פגיעה בערכי טבע מוגנים ושל אזורים מוגנים, מי שמבצע את האכיפה בפועל זה רשות הטבע והגנים ולכן - -

יואב קיש: זה מוחרג.

לירון אדלר: הם לא מוחרגים.

לירון אדלר: התיקון הוא קודם כל זה שלפי החוק, לפני שעמותה אזרחית תובעת לפי החוק, היא צריכה לברר עם הרשות המוסמכת אם היא נקטה פעולות אכיפה.

לירון אדלר: ובגלל שאת כל האכיפה רשות הטבע והגנים עושה אז הרשות לעניין של ערכי טבע מוגנים ואזורים מוגנים תהיה רשות הטבע והגנים.

לירון אדלר: בעקבות זה, בגלל שהם מופיעים בתוספת גם כגוף שיכול לתבוע בתביעה אזרחית אז בעניינים האלה הם לא יוכלו לתבוע כי יש להם - - - בתור רשות.

יואב קיש: אבל החרגנו אותם פה.

לירון אדלר: הם מופיעים בתוספת.

לירון אדלר: הם יכולים לתבוע כל דבר אחר כגוף - -

יואב קיש: את מדברת על תיקון התוספת?

לירון אדלר: כן, על תיקון התוספת.

יואב קיש: למעט לעניין פגיעה באזור מוגן.

לירון אדלר: ופגיעה בערך מוגן כי פגיעה בערך מוגן ובאזור טבע מוגן, הם אמורים לאכוף לפי הסמכויות שיש להם.

לירון אדלר: הם בעלי הסמכות.

יואב קיש: אוקי.

יואב קיש: אז בואי נקריא בבקשה.

לירון אדלר: חוק למניעת מפגעים סביבתיים (תביעות אזרחיות) (תיקון מס׳ ...), התשע״ט-2018 תיקון סעיף 1 1.

לירון אדלר: בחוק למניעת מפגעים סביבתיים (תביעות אזרחיות), התשנ״ב-1992, בסעיף 1- (1) בהגדרה "זיהום על ידי פסולת", אחרי "על פי החוק" יבוא "וכן הבערת פסולת כמשמעותה בסעיף 2א לחוק שמירת הניקיון, התשמ״ד – 1984 בניגוד להוראות אותו סעיף;"; (2) בהגדרה "מפגע סביבתי", אחרי "מפגע אסבסט" יבוא "פגיעה באזור מוגן, בערך טבע מוגן, ביער, באילן מוגן או בעץ בוגר" והסיפה החל במילים ״לעניין זה״ - תימחק; 3)) אחרי ההגדרה ״מפגע סביבתי״ יבוא: ״פגיעה ביער״ - מעשה בניגוד להוראות סעיף 5 לפקודת היערות באזור שמור ליער כמשמעותו באותה הפקודה״; ״פגיעה באילו מוגן או בעץ בוגר״ - כריתה של אילן מוגן או עץ בוגר בניגוד להוראות לפי פקודת היערות; לעניין זה, "כריתה", "אילן מוגן" ו״עץ בוגר״ - כהגדרתם באותה הפקודה״; ״״פגיעה באזור מוגן״ - כל אחת מאלה: פגיעה כהגדרתה בסעיף 30(ד) לחוק גנים לאומיים, שמורות טבע, אתרים לאומיים ואתרי הנצחה, התשנ״ח-1998 (להלן - חוק גנים לאומיים), בשמורת טבע או בגן לאומי כהגדרתם בחוק האמור; ביצוע פעולת בנייה או כל פעולה אחרת שיש בה, לדעת הרשות לשמירת הטבע והגנים הלאומיים כמשמעותה בחוק גנים לאומיים, כדי לסכל את ייעודו של שטח שהוא גן לאומי או שמורת טבע או של שטח שנקבע בתכנית שאושרה כגן לאומי או כשמורת טבע כהגדרתם בחוק האמור;"; (4) אחרי ההגדרה "פגיעה בסביבה חופית" יבוא: ""פגיעה בערך טבע מוגן" – פגיעה כהגדרתה בסעיף 33()ה) לחוק גנים לאומיים בערך טבע מוגן כהגדרתו בחוק האמור;"; (4) בהגדרה "הרשות", בסופה יבוא "ואולם – (1) לעניין פגיעה באזור מוגן ופגיעה בערך טבע מוגן – מנהל הרשות לשמירת הטבע והגנים הלאומיים כמשמעותה בחוק גנים לאומיים; (2) לעניין פגיעה ביער, באילן מוגן או בעץ בוגר – שר החקלאות ופיתוח הכפר או מי שהוא הסמיך לעניין זה.

לירון אדלר: " (5) אחרי ההגדרה "הרשות" יבוא: ""תכנית" – כהגדרתה בחוק התכנון והבנייה, התשכ"ה-1965.

לירון אדלר: " תיקון התוספת 2.

לירון אדלר: בתוספת, בפרט 2, בסופה יבוא "למעט לעניין פגיעה באזור מוגן ופגיעה בערך טבע מוגן".

לירון אדלר: "

יואב קיש: תודה.

יואב קיש: טלי פלוסקוב, בבקשה.

טלי פלוסקוב: תודה אדוני היושב ראש.

טלי פלוסקוב: קודם כל, אני רוצה להודות לך בכל אופן, אני מבינה באיזה לחץ אנחנו נמצאים, כדי שהחוקים יעברו.

טלי פלוסקוב: התוכן של החוק ברור – אנחנו צריכים לקחת אחריות על מה שקורה במדינה שלנו, וכולנו היינו עדים לאסון שקרה ליד העיר שאני גרה בה, ואני מדברת על ערד, וברור היה שמישהו צריך לקחת אחריות על מה שקורה.

טלי פלוסקוב: ומה שאנחנו עושים עכשיו, אנחנו עושים צדק: מצד אחד, אנחנו אומרים שאתם לא יכולים אחר כך להגיד: סליחה, טעינו ואחר כך המדינה צריכה לפתור את הבעיה אלא קחו אחריות על הטעויות שקורות אצלכם – לא חשוב, במקרה הזה זה מפעל, תעשייה ולא חשוב איפה.

טלי פלוסקוב: לכן, אני חושבת שהחוק מאוד חשוב.

טלי פלוסקוב: הוא באמת עושה סדר בכל הנושא של השמירה על הטבע וכל מה שקורה סביבנו ואין מה לעשות, הטבע הוא העושר בעי"ן אני מתכוונת, הכי גדול שלנו כמדינה, ומחויבותנו כמובן לעשות את הכל.

יואב קיש: גם באל"ף...

טלי פלוסקוב: אני מסכימה איתך.

יואב קיש: אולי חוץ מהילדים והמשפחה אבל.

יואב קיש: ..

טלי פלוסקוב: אתה צודק, אני מסכימה אתך אדוני.

טלי פלוסקוב: - - אז לכן, אני חושבת שהחוק הזה מאוד חשוב.

טלי פלוסקוב: אני כמובן רוצה לבקש זכות דיבור ואם אפשר, גם חברת הכנסת נורית קורן התקשרה אלי וביקשה מאוד רשות דיבור במליאה, למרות שהיא לא מספיקה להגיע.

יואב קיש: נורית וגם דב כמובן.

טלי פלוסקוב: תודה לכל השותפים, בלעדיכם זה פשוט לא היה קורה.

טלי פלוסקוב: טלפונים והודעות – זה מאוד מאוד חשוב כשיש לך שותפים.

טלי פלוסקוב: וכשלקחתי את החוק על עצמי, את האמת, לא כל כך האמנתי שנצליח אבל הצלחנו, וזה רק בגלל שעשינו את זה ביחד, גם אנשי המקצוע וגם פוליטיקאים שהצטרפו, ודב חנין כמובן שותף בכיר בכל המהלך הזה ויעל כהן-פארן ונורית קורן.

טלי פלוסקוב: 80 ח"כים חתמו על החוק הזה אז אני מאמינה שאנחנו.

טלי פלוסקוב: .. אני כבר דואגת שהחוק ייכנס לסדר היום של המליאה, אל תדאגו.

טלי פלוסקוב: אני מבינה שגם צריך להפעיל לחץ אבל אני כבר דאגתי ואני רק מחכה לזה שיעבור, ואז אני שולחת שזה כבר מוכן.

טלי פלוסקוב: אז שוב, תודה רבה לך אדוני היושב ראש.

טלי פלוסקוב: יש לך חלק מאוד גדול בכך שהספקנו להעביר את החוק הזה בקדנציה הזאת.

טלי פלוסקוב: תודה.

יואב קיש: תודה.

יואב קיש: חבר הכנסת דב חנין, בבקשה.

דב חנין: תודה לך אדוני היושב ראש, באמת באמת תודה.

דב חנין: זה לא רק תודה על רשות הדיבור אלא תודה על זה שבתקופה המאוד לחוצה, ואני אומר את זה גם לאנשים שנמצאים פה ולא מכירים את עבודת הכנסת – בעצם יושב ראש ועדה במצבים כאלה קובע מה יקרה ומה לא יקרה.

דב חנין: אם יושב ראש ועדה לא מקדם חוק, החוק לא יעבור כי אנחנו עכשיו בלחץ זמנים מטורף.

דב חנין: גם ועדת הפנים מאוד מאוד עמוסה ולכן, זו באמת החלטה שלך.

דב חנין: אני רואה בה החלטה ערכית מאוד מאוד חשובה ואני מאוד מעריך את ההחלטה הזאת ואת ההתגייסות שלך לעניין.

דב חנין: תודה לך חברתי טלי פלוסקוב.

דב חנין: אמרתי את זה גם המליאה – תענוג לשתף איתך פעולה, את עושה עבודה נפלאה בהמון תחומים.

דב חנין: כל הכבוד.

טלי פלוסקוב: תודה.

דב חנין: ותודה לחברה להגנת הטבע, שאתם הייתם כל כך נמרצים ועזרתם ופעלתם ולחצתם ועשיתם.

דב חנין: ותודה לכם, חברותיי נציגות משרד המשפטים והמשרד להגנת הסביבה, על שיתוף הפעולה.

דב חנין: אני מכיר את כל השאלות שעמדו על הפרק - -

טלי פלוסקוב: אני לא האמנתי שהם יצליחו לשכנע אתכם.

טלי פלוסקוב: באמת תודה.

דב חנין: נכון.

דב חנין: אני מצטרף לכל דבריה של חברתי, חברת הכנסת פלוסקוב.

דב חנין: החוק הזה הוא חוק מאוד מאוד חשוב.

דב חנין: אנחנו צריכים להבטיח שיהיו לנו מנגנונים מספיק טובים כדי שמזהמים באמת ישלמו.

דב חנין: מנגנונים מספיק טובים כוללים גם את האמצעים של האכיפה האזרחית במצבים נדרשים כולל בהגנה של הטבע.

דב חנין: אדוני היושב ראש, אמרת שהטבע הוא חלק מהאושר שלנו באל"ף, וזה כל כך נכון, זה כל כך משמעותי.

דב חנין: מי שלא יודע להתרגש מהשמיים זרועי הכוכבים מעל המכתש הענק במדבר, מאבד חלק נורא משמעותי מהיכולות שלו בתור בן-אדם ועל זה צריך להגן - על הטבע הזה ועל היכולת שלנו ליהנות ממנו ולהתרגש ממנו.

דב חנין: אז באמת המון תודה.

דב חנין: אנחנו כולנו נתגייס למאמץ כדי להעביר אותו במהירות בקריאה שנייה ושלישית, וזה אחד החוקים הסביבתיים הכי חשובים שהכנסת הזאת העבירה.

דב חנין: אז כל הכבוד.

יואב קיש: תודה.

יואב קיש: אני באמת רוצה להודות לשניכם, אני חושב שבאמת החוק הזה חשוב מאוד.

יואב קיש: ואם אני יכול להצטער על דבר אחד זה שלצערי, דווקא את החוק הממשלתי בנושא פינוי אשפה לא הספקנו להעביר כי הגיע מאוחר מדי לוועדה ועשיתי מאמצים רבים.

יואב קיש: ניסיתי גם עכשיו באיזה "בליץ" לנסות כן להעביר אותו כי ברור לי שיהיו הסכמות גם באופוזיציה אבל כיוון שהחוק הזה ישפיע על אלפי אנשים ועל החיים הבסיסיים שלהם – אני מדבר על מובילים ומטמנות.

יואב קיש: פשוט זה נראה לא הוגן ולא ראוי לעשות את זה ב"בליץ" שכזה, ולא בטוח שהיינו מספיקים.

יואב קיש: אז אותו לצערי לא נצליח להשלים.

יואב קיש: אני מאוד שמח שלפחות את החוק הזה, שמייחס את האחריות הסביבתית להשלכות הסביבתיות אנחנו משלימים.

יואב קיש: אז תודה.

יואב קיש: משרדי הממשלה, מישהו רוצה להתייחס?

יואב קיש: אף אחד.

יואב קיש: יש לנו כמה דוברים: אמיר ביידא, בבקשה.

אמיר ביידא: מטעם קק"ל.

אמיר ביידא: בסך הכל, אנחנו מברכים על החוק הזה, על התיקון.

אמיר ביידא: אנחנו חושבים שהוא מאוד חשוב גם לשמור על היערות, וזה חשוב מאוד שהוסף - -

יואב קיש: אתה היועץ המשפטי של קק"ל, נכון?

אמיר ביידא: לא היועץ המשפטי אלא יועץ משפטי בקק"ל.

אמיר ביידא: מה שהייתי מבקש שיוסף גם שגם יושב ראש קק"ל או מי שהוא הסמיך אותו לעניין זה, יוכל להגיש את הקנסות במקביל לשר החקלאות כי קק"ל מנהלת בפועל את היערות.

לירון אדלר: מה זאת אומרת?

לירון אדלר: להצטרף להגדרה של הרשות?

אמיר ביידא: לא, לא, תוספת.

לירון אדלר: התוספת בעיקרון, כשמשנים אותה, אז מי שצריך לבחון את זה, זה השר להגנת הסביבה וזה באישור ועדה, וזה בדרך כלל תהליך - -

אמיר ביידא: לא, סליחה, אני לא מדבר על התוספת.

אמיר ביידא: אני מדבר בסעיף "בהגדרת הרשות" - לעניין פגיעה ביער להוסיף: ליושב ראש קק"ל - -

קריאה: - - -

לירון אדלר: בתוספת אתם נמצאים?

לירון אדלר: לעניין הרשות זה משרד החקלאות או מי שהוא הסמיך, ואז משרד החקלאות יוכל לבחון את הדבר הזה.

לירון אדלר: אנחנו לא רוצים על רגל אחת לעשות כאן עכשיו.

לירון אדלר: ..

לירון אדלר: זה משהו שלא בחנו אותו.

אמיר ביידא: אוקי, בסדר.

יואב קיש: תודה רבה.

יואב קיש: איריס האן, מנכ"לית החברה להגנת הטבע.

איריס האן: תודה רבה.

איריס האן: האמת היא שאני ממש לא זוכרת מתי כל כך התרגשתי.

איריס האן: ממש.

איריס האן: אני מרגישה שאנחנו באמת שותפים לרגע חגיגי, לרגע מאוד משמעותי.

איריס האן: אני רוצה להתחיל בתודה.

איריס האן: תודה לאדוני היושב ראש.

איריס האן: אני מתנצלת על ה"ניג'וסים" הטלפוניים בשעות מוזרות.

איריס האן: תודה לחברי הכנסת שיזמו את הצעת החוק.

איריס האן: חברת הכנסת פלוסקוב שנמצאת פה, דב חנין וחברי כנסת נוספים שנמצאים.

איריס האן: תודה לכל מי שנרתם ממשרדי הממשלה, לתמרה ונטע שנמצאות פה, ליועצים המשפטיים של הוועדה, ללירון ולתומר, שכולם התגייסו כדי להעביר את החוק החשוב הזה.

איריס האן: אין הרבה מקרים באמת של שיתוף פעולה, והזכירה את זה חברת הכנסת פלוסקוב.

איריס האן: זה באמת כל כך יפה שיתוף פעולה של בית המחוקקים, של החברה האזרחית, של חברי כנסת - -

טלי פלוסקוב: וגם משרדי ממשלה.

איריס האן: - - של משרדי הממשלה, של חברי כנסת מכל סיעות הבית.

איריס האן: באמת, מהלך נדיר שרצוי שיקרה יותר.

איריס האן: ובאמת הטבע הוא בסיס הקיום שלנו, זו הצעת חוק חשובה.

איריס האן: היא מבחינתנו לא רק צדק, היא גם משנה מציאות.

איריס האן: היא סוגרת לקונה לתפיסתנו, ואני אסיים אולי במה שאמר לי נהג המונית בדרך לכאן, ביקשתי לכנסת.

איריס האן: הוא אמר לי: מה, הכנסת לא התפזרה?

איריס האן: עוד עובדים?

איריס האן: אמרתי לו: לא, יש עוד כמה דברים.

איריס האן: אז הוא שאל: על מה דנים?

איריס האן: הסברתי לו בשני משפטים.

איריס האן: אז הוא אומר לי: זה היה צריך לקרות כבר מזמן.

איריס האן: אז זה באמת היה צריך לקרות מזמן ואנחנו עושים צדק היסטורי, מתקנים לקונה.

איריס האן: תודה לכולם ובאמת אנחנו שותפים לרגע משנה מציאות.

יואב קיש: תודה רבה.

יואב קיש: אסף פינק, רצית לדבר?

יואב קיש: תציג את עצמך.

אסף פינק: בוקר טוב, תודה.

אסף פינק: אני עורך דין, אני עוסק בתחום של מפגעים סביבתיים - -

יעל גרמן: יואב, אני רק מבקשת רשות דיבור במליאה.

יואב קיש: אני אתן לכם גם פה לדבר.

יעל גרמן: אני חייבת להיות בחוקה.

יואב קיש: אז תרשמי את חברת הכנסת גרמן.

יעל גרמן: וביקשו ממני לברך קבוצה של סטודנטים למדע המדינה שנמצאים כאן.

יואב קיש: ברוכים הבאים.

יואב קיש: מאיזו אוניברסיטה?

קריאה: העברית.

יואב קיש: טוב, זה קרוב.

אסף פינק: חברת הכנסת גרמן, יש לך עוד חצי דקה כי ההערה הראשונה זה לגבי התיקון שאת הצעת בוועדת המשנה לגבי העברת פסולת, שאני חושב שזה תיקון מבורך.

יעל גרמן: כן.

אסף פינק: אני רציתי להציע שגם – שוב, אני לא יודע אם זה הזמן אבל אם אפשר, יש עוד שני חוקים שכבר הועברו לפני שבע שנים – זה חוק מחזור אלקטרוני והחוק להסדרת טיפול באריזות.

אסף פינק: אפשר להכניס אותם להגדרת "מפגע" גם היום לכאורה, לפי פסולת ולפי חומר מסוכן אבל אם אנחנו נעשה הפנייה מפורטת, ואני חושב שכל משרדי הממשלה פה – זה להכניס רק את ההפנייה לשני החוקים האלה, לתוך הגדרת "מפגע" כמו שחברת הכנסת גרמן הכניסה לנושא העברת פסולת – כי צריך להבין: רוב העברת הפסולת היא בנושא מחזור אלקטרוני.

אסף פינק: מבעירים את כל פסי המתכת האלה - -

יעל גרמן: אתה צודק במאה אחוז, זה תלוי בלירון.

אסף פינק: ולכן, זו היתה הערה ראשונה.

אסף פינק: אם אנחנו כבר מעבירים את החוק, אם אפשר להכניס את שתי ההגדרות האלה כי זה חוקים של מפגעים סביבתיים.

אסף פינק: יש לנו פה את תמרה - -

לירון אדלר: אני חושבת שכדאי לשאול את משרדי הממשלה.

קריאות: זה נושא חדש.

תמרה לב: לא, לא.

תמרה לב: יכול להיות מאוד שזה נכון אבל זה נושא חדש, זה לא עבר שום בחינה של אף אחד.

תמרה לב: אנחנו לא רוצים על רגל אחת.

טלי פלוסקוב: או שנעביר כמו שזה, או ש...

אסף פינק: אוקי, בסדר.

אסף פינק: לכן אמרתי - -

טלי פלוסקוב: אז עדיף להעביר, ובקדנציה הבאה נטפל גם בזה.

אסף פינק: מקובל, בסדר גמור.

אסף פינק: זו היתה הערה ראשונה.

אסף פינק: לגבי התיקון של רט"ג – צריך להבין דבר אחד, ואני כן חושב שצריך לעשות פה איזה שהוא שינוי עכשיו: רט"ג היא היחידה שמחזיקה בקרקעות ובאדמות.

אסף פינק: זה לא כמו המשרד להגנת הסביבה שהוא רשות.

אסף פינק: צריך להבין את הפרוצדורה.

אסף פינק: אני פונה לרשות 60 יום לפני כדי להגיד לה: גורם ג' פגע באותו אזור.

אסף פינק: לפני שאני תובע לך, כרשות, יש אפשרות לפעול.

אסף פינק: אני מכבד מאוד את רט"ג אבל עדין זה קרקעות שלה ושטחים שלה.

אסף פינק: יכולים להיות גם מקרים שבהם פונים לרט"ג – אם אנחנו לא משאירים עדין את השר כגורם רשות, יכולה להיות מציאות של ניגוד.

אסף פינק: דהיינו, שאתה פונה לרט"ג בעניין פגיעה גם אם היא לא עשתה בכוונה, בערך הטבע שלה עצמה.

אסף פינק: לכן, אני מציע כדי לא לעשות יותר מדי שינויים, להשאיר גם כשזה פנייה לרט"ג, להשאיר את השר בכל מצב.

אסף פינק: זאת אומרת, שלא לגרוע מהגדרת השר.

אסף פינק: השר תמיד יהיה הגדרת רשות.

אסף פינק: כשזה פנייה בענייני ערך טבע מוגן, הפנייה תהיה גם לשר וגם לרט"ג, ואז זה לא ימנע חלילה ניגוד עניינים לפעמים.

יואב קיש: מה חושבים המשרדים להגנת הסביבה, המשפטים?

נטע דרורי: אנחנו חשבנו שזה לא יהיה נכון שתהיה פנייה למשרד להגנת הסביבה בהקשר הזה מכיוון שהרציונל של החוק שהפנייה לרשות היא כדי לבדוק האם הרשות מפעילה את סמכויותיה אבל למשרד אין סמכויות בהקשר של פגיעה בערך טבע מוגן.

נטע דרורי: אם כמובן מדובר גם בפגיעה בערך טבע מוגן וגם בפגיעה על ידי חומרים מסוכנים שהיא בסמכות המשרד, אז ממילא צריך לפנות גם וגם.

אסף פינק: אז אולי צריך להבהיר את זה.

אסף פינק: אולי צריך להגיד שבמקרה של ספק או במקרה שמדובר על פגיעה לא רק בערך טבע מוגן אלא יתכן שזה גם - -

קריאות: זה ברור.

יואב קיש: זה ברור.

אסף פינק: אם זה ברור שזאת הפרשנות - -

יואב קיש: ברור והובהר לפרוטוקול.

אסף פינק: בסדר גמור.

אסף פינק: תודה רבה.

יואב קיש: תודה רבה.

יואב קיש: חברת הכנסת נורית קורן, בבקשה.

נורית קורן: בוקר טוב, אני מתנצלת על האיחור הלא כל כך נעים.

נורית קורן: אני רוצה להודות לך, אדוני היושב ראש, על כך שהבאת את זה לסדר היום.

נורית קורן: אני מקווה שאנחנו נצליח להעביר את זה כבר בכנסת הזאת כי אני חושבת שהנושא הזה חשוב מאוד ויכולת האכיפה האזרחית חשובה מאוד כדי למנוע זיהומים בעתיד.

נורית קורן: תודה.

יואב קיש: תודה רבה.

יואב קיש: סיימנו את רשימת הדוברים - -

לירון אדלר: סליחה, רק עוד מילה: אנחנו נעשה תיקון בנוסח, תיקון פשוט: יש פה כמה פעמים שמופיע "השר לאיכות הסביבה", שהיום קוראים לו "השר להגנת הסביבה".

לירון אדלר: אנחנו נתקן את זה בנוסח.

דב חנין: אנחנו מקווים שגם תהיה איכות בעתיד.

יואב קיש: אני רוצה להודות לכל חברי הכנסת היוזמים, למשרדים, לייעוץ המשפטי, למנהלת הוועדה ולכל הצוות.

יואב קיש: אני מאוד שמח שהספקנו, ונעשה את זה אני מקווה ביום שני לקריאה שנייה ושלישית במליאה.

יואב קיש: אני מעלה את החוק להצבעה להכנה לקריאה שנייה ושלישית.

יואב קיש: מי בעד, מי נגד, מי נמנע?

יואב קיש: בעד – הרוב

יואב קיש: נמנעים – אין

יואב קיש: התקבל פה אחד.

יואב קיש: תודה רבה.

יואב קיש: הישיבה נעולה.